У јесен 1938, на градилишту железничке пруге Куршумлија—Приштина, инжењер Војо Јеремић формирао је партијску ћелију Комунистичке партије, која је имала још три члана. Доласком у Спанце, Дринка се повезала са овом партијском организацијом и сарађивала са њеним члановима. Одобрењем Видака Марковића, секретара Месног комитета КПЈ за Ниш, партијска ћелија је постала прва партијска организација КПЈ у Куршумлији. На првом састанку организације, одржаном 7. новембра 1938, на двадесетпрву годишњицу Велике октобарске социјалистичке револуције, примљена је у чланство Комунистичке партије Југославије (КПЈ). Преко ње, партијска организација се у наредном периоду, повезала са учитељима из околних села, као и онима из околине Прокупља, са којима је везу одржавао Никодије Стојановић Татко. Рад прве партијске организације у Куршумлији био је у пуној илегалности, а поред чланова, окупљани су и симпатизери партије из села Косанице и Топлице.